text: দ্য রিপোর্ট ডেস্ক: পশ্চিমবঙ্গ রাজ্যে কোনোভাবেই নাগরিকত্ব সংশোধনী আইন ও নাগরিকপঞ্জি (এনআরসি) কার্যকর হবে না বলে রাজ্যের জনগণকে আশ্বস্ত করেছেন মুখ্যমন্ত্রী মমতা বন্দ্যোপাধ্যায়। আর এ জন্য নাগরিক সংশোধনী আইনের বিরুদ্ধে কোনো সহিংসতায় না জড়ানোর আহ্বানও জানান তিনি। সামাজিক যোগাযোগমাধ্যম ফেসবুকে এক বার্তায় গতকাল শনিবার এ কথা জানান মমতা বন্দ্যোপাধ্যায়।
  মমতা বলেন, 'আপনাদের সবাইকে বলছি, ভুল বোঝাবুঝি করবেন না। কোনো রকমভাবেই উত্তেজনা ছড়াবেন না। কোনো প্ররোচণায় কান দেবেন না। কোনো সাম্প্রদায়িক উসকানিতে কান দেবেন না। নিশ্চিন্তে থাকুন, বাংলায় নাগরিকত্ব সংশোধনী আইন হচ্ছে না এবং এনআরসিও কার্যকর হচ্ছে না।'
  মুখ্যমন্ত্রী আরো বলেন, 'এখানে আমাদের সরকার রয়েছে। এ কাজ করতে হলে রাজ্য সরকারকে করতে হয়। কেন্দ্রীয় সরকার আইন পাস করলেই যে সেটা কার্যকর হবে তা নয়, এটা রাজ্য সরকার করে। আমরা এখানে করতে দেব না, বলেই দিয়েছি। এটা সাংবিধানিক অধিকার, সবাই ভোটার, নিশ্চিন্তে থাকুন, ভালো থাকুন, সুন্দর থাকুন।'
  কোনো সহিংসতায় না জড়ানোর আহ্বান জানিয়ে মমতা আরো বলেন, 'প্লিজ দয়া করে রাস্তা ব্লক করবেন না এবং কোথাও আইন হাতে তুলে নেবেন না। কারণ, এতে মানুষের খুব অসুবিধা হয়। মানুষ ভালো থাকুক, এটাই আমাদের সবার ইচ্ছা। আসুন, আমরা সবাই মিলে নাগরিকত্ব আইন ও এনআরসির বিরুদ্ধে জনমত তৈরি করি, সবাই মিলেমিশে, কারো সঙ্গে কারো ভেদাভেদ না করে। এটা আপনাদের কাছে আমার আবেদন।'